ଅଗଷ୍ଟ ୧୭ରେ ପାଳନ ହେବ ଆଇଆଇଏମସିର ପ୍ରତିଷ୍ଠା ଦିବସ LocalWire-Odisha LocalWire\nଅଗଷ୍ଟ ୧୭ରେ ପାଳନ ହେବ ଆଇଆଇଏମସିର ପ୍ରତିଷ୍ଠା ଦିବସ\nଢେଙ୍କାନାଳ, ଅଗଷ୍ଟ ୧୩(ଲୋକାଲ ୱାୟାର): ଆସନ୍ତା ଅଗଷ୍ଟ ୧୭ ତାରିଖରେ ଭାରତୀୟ ଜନ ସଞ୍ଚାର ସଂସ୍ଥାନ (ଆଇଆଇଏମସି)ର ୫୬ତମ ପ୍ରତିଷ୍ଠା ଦିବସ ପାଳନ ହେଉଛି ।\nଏଥିପାଇଁ ଢେଙ୍କାନାଳରେ ଥିବା ଆଇଆଇଏମସିର ପୂର୍ବାଞ୍ଚଳ କ୍ୟାମ୍ପସ୍ ପକ୍ଷରୁ ସ୍ୱତନ୍ତ୍ର ଇ-ବକ୍ତୃତା ଓ ଇ-ଆଲୋଚନାଚକ୍ର ଆୟୋଜନ କରାଯାଉଛି ।\nଚଳିତ ବର୍ଷ ପ୍ରତିଷ୍ଠା ଦିବସ ବକ୍ତୃତା ପ୍ରଦାନ କରିବେ ତ୍ରିପୁରା କେନ୍ଦ୍ରୀୟ ବିଶ୍ୱବିଦ୍ୟାଳୟର ଦର୍ଶନଶାସ୍ତ୍ର ବିଭାଗୀୟ ମୁଖ୍ୟ ପ୍ରଫେସର ଆଦିତ୍ୟ ମହାନ୍ତି ।\nସେ 'ଗଣମାଧ୍ୟମ ଓ ସାମାଜିକ ସଂସ୍କାର' ଉପରେ ବକ୍ତବ୍ୟ ଦେବାର କାର୍ଯ୍ୟକ୍ରମ ରହିଛି ।\nପୂର୍ବାହ୍ଣ ୧୧ଟାରେ ହେବାକୁ ଥିବା ଏହି ଇ-ବକ୍ତୃତା କାର୍ଯ୍ୟକ୍ରମରେ ନବନିଯୁକ୍ତ ଆଇଆଇଏମସି ମହାନିଦେ୍ର୍ଦଶକ ଡ. ସଞ୍ଜୟ ଦ୍ୱିବେଦୀ ପ୍ରାରମ୍ଭିକ ଭାଷଣ ପ୍ରଦାନ କରିବେ ।\nମିଳିତ ଜାତିସଂଘ ୨୦୨୦କୁ 'ଉଦ୍ଭିଦ ସ୍ୱାସ୍ଥ୍ୟର ଆନ୍ତର୍ଜାତିକ ବର୍ଷ' ଭାବେ ଘୋଷଣା କରିଥିବାରୁ ଏହାକୁ ଦୃଷ୍ଟିରେ ରଖି ଆଇଆଇଏମସି ଢେଙ୍କାନାଳ ପକ୍ଷରୁ 'କୃଷି ସାମ୍ବାଦିକତା' ଉପରେ ଏକ ମନୋଗ୍ରାଫ୍ ପ୍ରସ୍ତୁତ କରାଯାଇଛି ବୋଲି ସୂଚନା ଦେଇଛନ୍ତି ଆଇଆଇଏମସି ଢେଙ୍କାନାଳର ଆଞ୍ଚଳିକ ନିଦେ୍ର୍ଦଶକ ଡ. ମୃଣାଳ ଚାଟାର୍ଜୀ ।\nପ୍ରତିଷ୍ଠା ଦିବସ ଇ-ବକ୍ତୃତା କାର୍ଯ୍ୟକ୍ରମରେ ମନୋଗ୍ରାଫଟି ଉନ୍ମୋଚନ ହେବ । ଏହି ଦ୍ୱିଭାଷୀ ମନୋଗ୍ରାଫଟିରେ ଦେଶର ବିଭିନ୍ନ ସାମ୍ବାଦିକ, ଗଣମାଧ୍ୟମ ଶିକ୍ଷାବିତ ତଥା ଗବେଷଣା ଶିକ୍ଷାର୍ଥୀଙ୍କ ମୋଟ ୨୭ଟି ପ୍ରବନ୍ଧ, ଗବେଷଣା ନିବନ୍ଧ ଏବଂ ସେମି-ଆକାଡେମିକ ସନ୍ଦର୍ଭ ସ୍ଥାନ ପାଇଛି ।\nଡ. ମୃଣାଳ ଚାଟାର୍ଜୀ ଏହାର ମୁଖ୍ୟ ସମ୍ପାଦନା କରିଥିବାବେଳେ ସମ୍ପାଦନା କରିଛନ୍ତି ସହକାରୀ ପ୍ରଫେସର ଡ. ଜ୍ୟୋତି ପ୍ରକାଶ ମହାପାତ୍ର । ସେହିପରି ଅପରାହ୍ଣ ସାଢ଼େ ୪ଟାରେ ଏକ ଇ-ଆଲୋଚନାଚକ୍ର ଅନୁଷ୍ଠିତ ହେବ ।\nଭାରତରେ ଗଣମାଧ୍ୟମ ଶିକ୍ଷାର ୧୦୦ ବର୍ଷ ଅବସରରେ 'ଡିଜିଟାଲ ଯୁଗରେ ଗଣମାଧ୍ୟମ ଶିକ୍ଷା' ଶୀର୍ଷକ ଏକ ଇ-ଆଲୋଚନାଚକ୍ର ହେବାର କାର୍ଯ୍ୟସୂଚୀ ରହିଛି ।\nଏଥିରେ ଆଇଆଇଏମସିର ପୂର୍ବତନ ମହାନିର୍ଦ୍ଦେଶକ ପ୍ରଫେସର ବି.ପି. ସଞ୍ଜୟ, ଏନଡିଟିଭିର ବରିଷ୍ଠ ସାମ୍ବାଦିକ ମନିଦୀପା ବାନାର୍ଜୀ, ପୁନେସ୍ଥିତ ଏସପିପି ବିଶ୍ୱବିଦ୍ୟାଳୟର ପ୍ରଫେସର ଉଜ୍ଜ୍ୱାଲା ବାର୍ଭି, ଗୌହାଟୀ ବିଶ୍ୱବିଦ୍ୟାଳୟର ପ୍ରଫେସର ଅଙ୍କୁରମ୍ ଦତ୍ତ ଆଲୋଚନା କରିବେ ।\nଆଇଆଇଏମସି ଢେଙ୍କାନାଳର ଆଞ୍ଚଳିକ ନିର୍ଦ୍ଦେଶକ ପ୍ରଫେସର ମୃଣାଳ ଚାଟାର୍ଜୀ ପ୍ରାରମ୍ଭିକ ଭାଷଣ ପ୍ରଦାନ କରିବେ ।\nଏହି ଇ-ଆଲୋଚନାଚକ୍ରକୁ ସଞ୍ଚାଳନ କରିବେ ଆଇଆଇଏମସି ଢେଙ୍କାନାଳର ସହକାରୀ ପ୍ରଫେସର ସମ୍ବିତ ପାଲ । ଆଲୋଚନା ପରେ ଏକ ପ୍ରଶ୍ନୋତ୍ତର କାର୍ଯ୍ୟକ୍ରମ ରହିଛି ।\nଏଥିରେ ଦର୍ଶକମାନେ ସେମାନଙ୍କର ପ୍ରଶ୍ନ ପ୍ୟାନେଲିଷ୍ଟମାନଙ୍କୁ ପଚାରିପାରିବେ । ୧୯୯୩ରେ ଆଇଆଇଏମସି ଢେଙ୍କାନାଳ ପ୍ରତିଷ୍ଠା ହେବା ପରଠାରୁ ପ୍ରତିବର୍ଷ ସଂସ୍ଥାନ ପକ୍ଷରୁ ପ୍ରତିଷ୍ଠା ଦିବସ ପାଳନ ହୋଇଆସୁଛି ।\nତେବେ ବର୍ତ୍ତମାନର କୋଭିଡ୍-୧୯ ସ୍ଥିତିକୁ ଦୃଷ୍ଟିରେ ରଖି କ୍ୟାମ୍ପସରେ କୌଣସି ପ୍ରକାର କାର୍ଯ୍ୟକ୍ରମ ନହୋଇ ଅନଲାଇନରେ ସମସ୍ତ କାର୍ଯ୍ୟକ୍ରମ ଆୟୋଜନ ହେବ ବୋଲି ଡ. ଚାଟାର୍ଜୀ ସ୍ପଷ୍ଟ କରିଛନ୍ତି ।\nଉଭୟ ଅଧିବେଶନ ଗୁଗୁଲ୍ ମିଟ୍ ପ୍ଲାଟଫର୍ମରେ ହେବାକୁ ଥିବାବେଳେ ଇଚ୍ଛୁକ ବ୍ୟକ୍ତି ଏଥିରେ ଯୋଗ ଦେଇପାରିବେ । ଲିଙ୍କ୍ ପାଇଁ ଆଇଆଇଏମସି ଢେଙ୍କାନାଳର ଫେସବୁକ୍ ପୃଷ୍ଠା ଦେଖିବାକୁ ହେବ ।
